Renosterhorings op wildsplaas gesteelArgieffoto Die Oos-Kaapse polisie is op soek na vier verdagtes wat Donderdag twee renosterhorings van ŉ wildsplaas in die Uitenhage-gebied gesteel het. Kapt. Gerda Swart, woordvoerder van die polisie, het gesê die rooftog het omstreeks 10:40 plaasgevind. “Daar word beweer dat vier mans met gewere die deur van ŉ stoorkamer op die plaas oopgedwing het en die twee renosterhorings verwyder het. Die horings was afkomstig van ŉ renoster wat ongeveer ŉ maand gelede dood is,” het Swart gesê. Sy het gesê die verdagtes het in ŉ voertuig van die toneel gevlug. ŉ Spesiale taakspan is intussen saamgestel om misdaadvoorvalle op die plattelandse gemeenskap in die Uitenhage-gebied te ondersoek. “Die polisie doen ŉ beroep op enigiemand met inligting oor waar die verdagtes of die renosterhorings is om dit dadelik by die polisie aan te meld,” het Swart gesê. Sake van huisbraak en diefstal word ondersoek.